Anna Heinrihsone
Anna Heinrihsone (dzimusi 1970. gada 30. jūlijā Rīgā) ir latviešu māksliniece, kostīmu māksliniece un scenogrāfe. Vecāki — gleznotāji Ivars Heinrihsons un Helēna Heinrihsone. No 1981. līdz 1989. gadam mācījusies J. Rozentāla mākslas vidusskolā. 1996. gadā absolvējusi Latvijas Mākslas akadēmijas Scenogrāfijas nodaļu. Kopš 1995. gada radījusi scenogrāfiju un kostīmus ap 100 izrādēm Latvijā, Igaunijā, Krievijā. Sarīkojusi vairākas personālizstādes. Kā māksliniece veidojusi vizuālo koncepciju vairākām izstādēm un ekspozīcijām. 2000. un 2012. gadā saņēmusi Spēlmaņu nakts Gada kostīmu mākslinieka balvas par kostīmiem izrādēm "Precības", "Ideāls zaglis", "Sudraba slidas" un "Tas īstais, tā īstā".